b'\n_START_ARTICLE_\nKampanjski \xc5\xa1\xc4\x8dit Demjansk\n_START_PARAGRAPH_\nKampanjski \xc5\xa1\xc4\x8dit Demjansk (nem\xc5\xa1ko Demjanskschild) je bilo kampanjsko voja\xc5\xa1ko odlikovanje Tretjega rajha._NEWLINE_\xc5\xa0\xc4\x8dit je bil ustanovljen 25. aprila 1943 za 96.000 pripadnikov 2. armadnega korpusa, pod poveljstvom generala Walther Graf Brockdorff-Ahlefelda, ki so bili 8. februarja 1942 obkoljeni pri mestu Demjansk, kakih 160\xc2\xa0km severovzhodno od Holma. Korpus se je 21. aprila 1942 sicer prebil iz obro\xc4\x8da, boji pa so se nadaljevali do konca oktobra istega leta._NEWLINE_Nem\xc5\xa1ke enote so se v boju izredno izkazale, \xc5\xa1e posebej bojni skupini Eicke in Simon 3. SS-tankovske divizije \xc2\xbbTotenkopf\xc2\xab, ki je nase vezala kar tri sovjetske armade.\n_START_SECTION_\nOpis\n_START_PARAGRAPH_\n\xc5\xa0\xc4\x8dit so za\xc4\x8deli izdelovati v za\xc4\x8detku leta 1944, izdelan pa je bil iz posrebrenega cinka ali jekla, primerki izdelani od sredine leta 1944 naprej pa so imeli olivno siv fini\xc5\xa1, zaradi kamufla\xc5\xbee._NEWLINE_\xc5\xa0\xc4\x8dit je imel obliko za\xc5\xa1iljenega \xc5\xa1\xc4\x8dita, ki je bil na zgornji polovici rahlo raz\xc5\xa1irjen, na vrhu pa je na dveh bunkerjih sedel orel, ki je v krempljih dr\xc5\xbeal lovorjev venec s svastiko. Pod bunkerji je s tiskanimi \xc4\x8drkami pisalo DEMJANSK. V osrednjem delu \xc5\xa1\xc4\x8dita sta bila prekri\xc5\xbeana me\xc4\x8da, ki ju preletava letalo, med ro\xc4\x8dajema prekri\xc5\xbeanih me\xc4\x8dev pa je \xc5\xa1tevilka 1942. Letalo predstavlja zra\xc4\x8dni most, preko katerega so Nemci oskrbovali obkoljen 2. korpus._NEWLINE_\xc5\xa0\xc4\x8dit je bil pritrjen na ovalno podlago iz olivno sivega blaga. Prejemniki so ga nosili na\xc5\xa1itega preko SS orla na levem rokavu. Vsak prejemnik je dobil do pet teh \xc5\xa1\xc4\x8ditov. V primeru posmrtnega odlikovanja je bil en \xc5\xa1\xc4\x8dit poslan, skupaj s certifikatom, sorodnikom padlega, kar je bila dol\xc5\xbenost poveljnika \xc4\x8dete, ki ji je padli pripadal.'